**Informatīvais ziņojums**

**„Par zemes kadastrālās uzmērīšanas dokumentu un datu labošanas termiņu”**

Ministru kabinets 2014.gada 4.februārī, pieņemot Ministru kabineta noteikumu projektu „Grozījumi Ministru kabineta 2011.gada 27.decembra noteikumos Nr.1019 „Zemes kadastrālās uzmērīšanas noteikumi”” (turpmāk – grozījumi), sēdes protokola Nr.7 36.§ 2.punktā ir devis uzdevumu (turpmāk – Ministru kabineta dotais uzdevums) Tieslietu ministrijai sadarbībā ar Aizsardzības ministriju viena gada laikā izvērtēt Ministru kabineta 2010.gada 1.novembra noteikumos Nr.1011 „Personu sertificēšanas un sertificēto personu uzraudzības kārtība ģeodēzijā, zemes ierīcībā un zemes kadastrālajā uzmērīšanā” (turpmāk – noteikumi Nr.1011) noteiktā sertifikāta darbības termiņa atbilstību termiņam, kādā atbilstoši minētā protokollēmuma 1.punktā minētajiem noteikumiem mērnieks, kurš pieļāvis neatbilstību, bez atlīdzības labo zemes robežu plānu, situācijas plānu vai apgrūtinājumu plānu un ar tiem saistītos zemes kadastrālās uzmērīšanas datus un dokumentus un, ja nepieciešams, iesniegt Ministru kabinetā attiecīgus grozījumus normatīvajos aktos.

Nekustamā īpašuma valsts kadastra likuma 29.panta pirmā daļa noteic, ka zemes kadastrālo uzmērīšanu veic sertificētas personas, kuru civiltiesiskā atbildība par profesionālo darbību ir apdrošināta. Ministru kabineta 2011.gada 27.decembra noteikumu Nr.1019 „Zemes kadastrālās uzmērīšanas noteikumi” (turpmāk – noteikumi Nr.1019) 299.punkts noteic, ka par veikto zemes kadastrālās uzmērīšanas darbību atbilstību normatīvo aktu prasībām zemes kadastrālās uzmērīšanas jomā pilnībā atbild mērnieks (zemes kadastrālajā uzmērīšanā sertificēta persona, kurai ir derīgs sertifikāts), tai skaitā par darbiem, kurus līdz šo noteikumu spēkā stāšanās dienai viņš izpildīja kā komersanta (kam izsniegta licence) vai citas institūcijas nodarbinātais, ja mērnieks turpina savu profesionālo darbību, pamatojoties uz izsniegto sertifikātu zemes kadastrālās uzmērīšanas darbu veikšanai.

Vēršam uzmanību, ka ar grozījumiem noteikumi Nr.1019 papildināti ar 18.1nodaļu „Kadastrālās uzmērīšanas datu un dokumentu labošana” un 257.1punktu, kurš noteic, ka mērnieks, kurš pieļāvis neatbilstību, bez atlīdzības labo zemes robežu plānu, situācijas plānu vai apgrūtinājumu plānu un ar tiem saistītos zemes kadastrālās uzmērīšanas datus un dokumentus, pamatojoties uz ierosinātāja iesniegumu, 10 gadu laikā no to reģistrācijas Nekustamā īpašuma valsts kadastra informācijas sistēmā (turpmāk – Kadastra informācijas sistēma), neņemot vērā kamerāli pārzīmēto plānu reģistrāciju.

Minētais pamatots ar to, ka prasība par konkrēta mērnieka mērniecības darbos pieļautās robežu neatbilstības labošanu nevar būt laika ziņā neierobežota. Daudzās Eiropas valstīs ir noteikta prakse, ka pēc noteikta laika (piemēram, Dānijā - 20 gadi, Zviedrijā - 10 gadi) zemes īpašnieka ilgstoši lietotās robežas iegūst spēku un nav izmaināmas neatbilstības labošanas ceļā. Tāpat arī īpašumos notiek aktīva saimnieciskā darbība (piemēram, uzbūvēta ēka, izveidots dīķis, apstādījumi vai pārbūvēts ceļš), kā rezultātā mainās virszemes ainava, vai pretēji procesi, kad īpašnieki ilgstoši neapsaimnieko, atstājot novārtā zemes īpašumu, kā rezultātā virszeme izmainās dabiskos procesos (piemēram, aizaug vai sabrūk dažādas konstrukcijas). Ņemot vērā īpašnieka pienākumu robežu uzturēšanā un apvidus situācijas izmaiņas, kas var notikt īpašnieka darbības vai bezdarbības dēļ, bija noteikts termiņš, kādā persona var pieprasīt mērniekam, kurš veicis mērniecības darbus, robežas pārbaudīšanu un mērnieks objektīvi var veikt robežu neatbilstības labošanu. Minētais termiņš nav saistāms ar robežu pārbaudīšanu, kā tādu, jo saskaņā ar Civillikuma 1908.pantu prasības par robežu pārbaudīšanu nenoilgst, bet tikai ar konkrēta mērnieka veiktajos mērniecības darbos pieļauto neatbilstību novēršanas pienākumu.

Ņemot vērā to, ka zemes kadastrālā uzmērīšana parasti uzskatāma par pabeigtu līdz ar zemes kadastrālās uzmērīšanas datu reģistrāciju Kadastra informācijas sistēmā, tad par atskaites punktu noilgumam būtu uzskatāma diena, kad Kadastra informācijas sistēmā reģistrēts zemes robežu plāns, situācijas plāns vai apgrūtinājumu plāns. Par atskaites termiņu nav uzskatāms datums, kad Kadastra informācijas sistēmā veic kamerāli sagatavotā plāna reģistrāciju, jo šajā brīdī neveic zemes kadastrālās uzmērīšanas darbus apvidū.

Izsakot iebildumu par minētās normas iekļaušanu, biedrība “Latvijas Mērnieku biedrība” un biedrība “Latvijas Kartogrāfu un ģeodēzistu asociācija” norādīja, ka 257.1punkta ieviešana var notikt tikai kopā ar civiltiesiskās atbildības apdrošināšanu, jo tad visiem mērniekiem ir vienāda atbildība, gan tiem kas vairs nestrādā nozarē un tiem nav derīga sertifikāta mērniecības darbu veikšanai, gan tiem, kas mainījuši darba devēju.

Izpildot Ministru kabineta doto uzdevumu, Tieslietu ministrija lūdza Aizsardzības ministriju un biedrību “Latvijas Apdrošinātāju asociācija” sniegt viedokli par iespēju paredzēt civiltiesiskās atbildības apdrošināšanas līgumu ar mērniekiem noslēgt uz 10 gadiem, kā arī par attiecīgās normas iekļaušanu noteikumos Nr.1011.

Ņemot vērā minēto, kā arī Ministru kabineta doto uzdevumu, lūdzām Aizsardzības ministriju, biedrību “Latvijas Apdrošinātāju asociācija” un Valsts zemes dienestu sniegt viedokli par iespēju paredzēt civiltiesiskās atbildības apdrošināšanas līgumu ar mērniekiem noslēgt uz 10 gadiem, kā arī par attiecīgās normas iekļaušanu noteikumos Nr.1011.

Aizsardzības ministrija 2014.gada 28.novembra vēstulē Nr. MV-N/2898, vērsa uzmanību, ka, lai izpildītu noteikumu Nr.1019 257.1punkta prasības, apdrošināšanas līgumam jābūt vismaz uz 10 gadu ilgu periodu no brīža, kad uzmērīšanas datus reģistrē Nekustamā īpašuma valsts kadastra informācijas sistēmā. Līdz ar to šādam apdrošināšanas līgumam ir jābūt noslēgtam uz periodu, kas ir ilgāks par 10 gadiem.

Biedrība “Latvijas Apdrošinātāju asociācija” savā 2014.gada 17.decembra vēstulē norāda, ka saskaņā ar likumu „Par apdrošināšanas līgumu” riska apdrošināšanas sabiedrību noslēgta apdrošināšanas līguma maksimālais termiņš ir pieci gadi, līdz ar to nav iespējams noslēgt apdrošināšanas līgumu mērnieku profesionālās darbības civiltiesiskās atbildības apdrošināšanai uz periodu, kas ir garāks par pieciem gadiem.

Turklāt biedrība “Latvijas Apdrošinātāju asociācija” paskaidro, ka starptautiskā prakse profesionālajā civiltiesiskās atbildības apdrošināšanā ir iegādāties polisi uz vienu gadu, kurā iekļauti visi objekti, kuros strādā speciālists, un nākamajā gadā atjaunot polisi ar retroaktīvo periodu, kas ir pirmās noslēgtās polises apdrošināšanas perioda sākuma datums. Tādā veidā, gadu no gada apdrošinoties ar retroaktīvo periodu, apdrošināšanas aizsardzību nodrošina nepārtraukti.

Biedrība “Latvijas Apdrošinātāju asociācija” norāda, ka vēl būtu pieļaujams variants izsniegt garāka termiņa polises ar nosacījumu, ka katru gadu apdrošināšanas nosacījumus pārskatīta, ņemot vērā klienta atlīdzību statistiku, likuma izmaiņas un citus faktorus, kas var ietekmēt riska palielināšanos, bet šāda polise tāpat būs līdzvērtīga katru gadu noslēgtai polisei, kurai piemērots retroaktīvais periods. Biedrība “Latvijas Apdrošinātāju asociācija” piebilst, ka, jo ilgāka termiņa polises iegādātas, jo, iespējams, tās būtu dārgākas, jo apdrošinātājiem būtu jāuzņemas ļoti ilglaicīgas saistības.

Pagarinātais zaudējumu pieteikšanas periods – laiks, kurā vēl var iesniegt pretenziju par polises darbības laikā radītajiem zaudējumiem kādā noteiktā periodā pēc apdrošināšanas perioda beigām – praksē piemēro tādos gadījumos, kad speciālists ir beidzis sava darba gaitas un polisi vairs neiegādājās. Praktizējoši speciālisti visbiežāk nodrošina sev nepārtrauktu apdrošināšanas aizsardzību, tas ir, spēkā esošo apdrošināšanas un retroaktīvo periodu.

Apdrošinātāji lielākoties piedāvā triju gadu ilgu pagarināto zaudējumu pieteikšanas periodu, bet tas var būt arī garāks, piemēram, prasītie 10 gadi.

Papildus biedrība “Latvijas Apdrošinātāju asociācija” vērš uzmanību tam, ka profesionālās karjeras laikā mērnieki var mainīt apdrošinātājus, ar ko tie slēdz līgumu. Tādēļ pienācīgi definējami zaudējumu atlīdzināšanas principi (principi, kuri nosaka, kad apdrošināšanas līguma izpratnē var pieļaut profesionālo kļūdu, kad notiek zaudējumus izraisījušais notikums un kad zaudējumu var pieteikt apdrošinātājam). Šis princips, ko sasaista ar retroaktīvo periodu, apdrošināšanas periodu un pagarināto zaudējumu pieteikšanas periodu, kalpo kā priekšnosacījums, lai apdrošināšanas gadījumu varētu uzskatīts par apdrošināšanas gadījumu), lai tie būtu loģiski un nodrošinātu apdrošināšanas aizsardzības nepārtrauktību arī secīgi noslēgtiem apdrošināšanas līgumiem (ar apdrošināšanas periodu un retroaktīvo periodu). Pastiprināta uzmanība pievēršama retroaktīvajam periodam un dažādiem scenārijiem par to, kura apdrošināšanas polise kādā situācijā paredzēs apdrošināšanas atlīdzības izmaksu, lai nerastos situācijas, kad to neparedz neviena no vairākām polisēm – šāda situācija var rasties, ja zaudējumu atlīdzināšanas princips ir nekvalitatīvi definēts vai tad, ja pieļauj situāciju, ka apdrošinātāji strādā pēc dažādiem zaudējumu atlīdzināšanas principiem.

Apdrošināšanas periodam un pagarinātajam zaudējumu pieteikšanas periodam nav obligāti jānosedz 10 gadu periods nākotnē. Daudz svarīgāk ir primāri nodrošināt apdrošināšanas nepārtrauktību pagātnē, kā arī neaizmirst, ka, ja profesionālis pārtrauc savu profesionālo darbību, tad tam pēdējā polise būtu jānoslēdz ar 10 gadu pagarināto zaudējumu pieteikšanas periodu.

Tieslietu ministrija, vērtējot noteikumu Nr.1011 24.punktā noteiktā sertifikāta zemes kadastrālās uzmērīšanas dabu veikšanai darbības termiņa, kas ir noteikts pieci gadi, atbilstību termiņam, kādā mērnieks bez atlīdzības labo tā pieļauto neatbilstību, kas ir noteikts 10 gadi, secināja, ka sertifikāta darbības termiņu nav nepieciešams noteikt identiski ar neatbilstību labošanas termiņu. Neatbilstību zemes kadastrālās uzmērīšanas darbos var konstatēt arī pēc tam, kad beidzies sertifikāta termiņš, neatkarīgi no noteiktā sertifikāta termiņa. Turklāt sertifikātu var anulēt arī tā darbības termiņa laikā, piemēram, ja sertificētā persona – mērnieks vairs nevēlas turpināt profesionālo darbību vai arī tā darbībā konstatē profesionālo darbību reglamentējošo normatīvo aktu prasību pārkāpumus. Līdz ar to, ja sertifikāta darbības termiņš būtu noteikts 10 gadi, termiņš, kādā mērniekam bez atlīdzības jālabo mērnieka pieļautās neatbilstības jebkurā gadījumā būtu skaitāms no zemes kadastrālās uzmērīšanas datu un dokumentu reģistrācijas brīža Kadastra informācijas sistēmā.

Noteikumu Nr.1019 299.punktā noteikta mērnieka atbildība par zemes kadastrālās uzmērīšanas darbiem. Par veikto zemes kadastrālās uzmērīšanas darbību atbilstību normatīvo aktu prasībām zemes kadastrālās uzmērīšanas jomā pilnībā atbild mērnieks, tai skaitā par darbiem, kurus mērnieks izpildījis kā komersanta vai citas institūcijas nodarbinātais, ja vien mērnieks turpina savu profesionālo darbību, pamatojoties uz izsniegto sertifikātu zemes kadastrālās uzmērīšanas darbu veikšanai. Līdz ar to, ja konstatē neatbilstību jeb kļūdu zemes kadastrālās uzmērīšanas darbos, tad primāri kļūdu par saviem līdzekļiem ir jālabo mērniekam, kurš šādu kļūdu pieļāva. Tikai tajos gadījumos, ja mērnieks vairs neturpina savu profesionālo darbību, tad no mērnieka var pieprasīt atlīdzināt zaudējumus par neatbilstības labošanu, ko būs veicis cits mērnieks.

 Atbilstoši Nekustamā īpašuma valsts kadastra likuma 29.panta pirmajā daļā noteiktajam zemes kadastrālo uzmērīšanu veic sertificētas personas, kuru civiltiesiskā atbildība par profesionālo darbību ir apdrošināta. Saskaņā ar noteikumu Nr.1011 64.punktā noteikto, ja sertificētas personas civiltiesiskā atbildība nav apdrošināta un ir veikti zemes kadastrālās uzmērīšanas darbi, kuru dēļ trešajai personai ir radušies zaudējumi, sertificētā persona tos pilnībā atlīdzina. Tādu pašu principu attiecina arī uz gadījumu, ja civiltiesiskās atbildības apdrošināšanas līguma termiņš neatbilstības konstatēšanas brīdī ir beidzies.

Līdz ar to, ja konstatē neatbilstību mērnieka veiktajos zemes kadastrālās uzmērīšanas darbos, tad mērniekam primāri ir pienākums neatbilstību labot noteiktajā 10 gadu termiņā. Ja neatbilstības labošana nav iespējama, jo ir beidzies sertifikāta termiņš, tad vai nu zaudējumus atlīdzina saskaņā ar spēkā esošu civiltiesiskās atbildības apdrošināšanas līgumu vai mērniekam ir pienākums atlīdzināt zaudējumus pašam.

Ņemot vērā, ka Nekustamā īpašuma valsts kadastra likuma 29.panta pirmajā daļā un noteikumu Nr.1011 VIII.nodaļā noteiktas tikai vispārīgās prasības civiltiesiskās atbildības apdrošināšanas kārtībai ģeodēzisko, zemes ierīcības vai zemes kadastrālās uzmērīšanas darbu (turpmāk – mērniecības darbi) izpildes laikā vai pēc to izpildes, Tieslietu ministrijas ieskatā noteikumu Nr.1011 normas nav grozāmas, atstājot mērniekam tiesības pašam izšķirties par piemērotākā līguma un tā noteikumu noslēgšanu.

Tieslietu ministrs Dzintars Rasnačs

27.11.2015. 14:28

1609

J.Kučāne

67046138, Jevgenija.Kucane@tm.gov.lv